שאלה: שבת: אני נולדתי למשפחה דתיה שומרת שבת ומסורת! לפני כמה שנים קרה איזה מקרה שאני די הפסקתי להאמין בה ואז חזרתי להאמין ואז השנה חברה שלי ניפטרה ושוב חזרתי לשאול את השאלות הידועות של איך זה קרה? למה זה קרה? ולמה ה עושה לנו את זה! אז כן קיבלתי הרבה תשובות של כי ה רצה אותה איתו וכאלה! ואני באמת מאמינה לזה והכל. אבל יש לי משהו שממש מפריע לי בזמן האחרון! שזה הנושא של שבת! למה צריך לשמור שבת? ה אמר שצריך להנות ולנוח ביום הזה אני אישית לא נחה בזה שאני רק יושבת בבית כנסת ישנה ואוכלת כל השבת! למה לא לעשות מעבר למה לא ללכת למשפחה לצאת עם חברות ובאמת להבנות? למה פאלפון של מוקצה? הרי פעם לא היה כזה מושג פלאפון אני באמת לא מבינה ואני באמת רוצה לדעת ולשמור שבת אבל אני לא מצליחה למצוא תשובה של למה באמת לשמור אותה! -נעמה-
תשובה: נעמה, אני מאוד שמח שאת שואלת את השאלות שלך, ולא משאירה אותם לעצמך. ברור לנו שה  ציוה לקיים את השבת, ותיכף נראה מה כתוב בתורה מה המטרה של שבת, אבל לפני כן. ננסה להבין קצת מהי המטרה של שבת? אם המטרה של שבת היא רק להנות ולנוח? אז אולי באמת היה עלינו מצווה בשבת להנות, איך? איך שבא לך, כל אחד מה שהוא רוצה! מה היה יוצא? איך שבת היתה נראית? כל אחד בשבת היה עושה מה שבא לו, אחד היה נוסע לטיול במדבר יהודה, שני היה יושב מול המחשב כל השבת, שלישי היה הולך לבריכה כל השבת, ורביעי היה שותה בירה בשבת. מה היה קורה אחרי כמה שבתות? (או אפילו בשבת השנייה) לא היתה שבת! אין משהו מאחד ומחבר בין השבת של אדם אחד לשבת של אדם שני ולשלישי ולרביעי. ברור אם כן שאנחנו צריכים אי אילו חוקים והגבלות על מנת ליצור אווירה מיוחדת שתשמר את השבת כיום מיוחד, ויום מנוחה שבועי, מנוחה שנותנת אווירה מיוחדת. טוב, נו, כבר אפשר לפתוח את התורה ולראות מה כתוב בה: "ושמרו בני ישראל את השבת, לעשות את השבת לדורתם ברית עולם. כי ששת ימים עשה ה  את השמים ואת הארץ וביום השביעי שבת" לפי הפסוק המטרה העיקרית של השבת היא לגרום לנו לעשות שבת דומה לקב"ה, כמו שהקב"ה שבת ביום השביעי כך אנחנו צריכים לשבות בשבת, מטרה נוספת היא להנחיל איזה תוכן מיוחד, שיעבור עם השבת לדורות של עם ישראל, להעביר הלאה איזה מסר מיוחד, שאנחנו רוצים וצריכים להעביר לכל הדורות הבאים. איך הקב"ה שבת ביום השביעי? האם הוא עבד קשה בשישה ימים, וביום השביעי פתאום הלך לישון? לא כל כך, ה  הרי לא עשה שום דבר בסך הכל הוא אמר  יהי אור, ונהיה אור.  תראה היבשה, ונראתה היבשה. אז מה משמעות המנוחה של ה? ואיך אנחנו בדיוק מתחברים אליה? המשמעות היא שבשבת אנחנו לא יוצרים דברים חדשים, לא עושים מלאכה שיש בה יצירה, ואנחנו באופן כללי לא מתעסקים בדברים שיש בהם מלאכה של עשייה (מה שמכונה, מלאכת מחשבת, מלאכה שיוצרת דברים מתוך מחשבה). על ידי כך הזמן שלנו פנוי להתעסקות בדברים רוחניים, ללכת לבית הכנסת, ולהתפלל, לשמוע דברי תורה, ולהתחבר כל המשפחה בסעודות שבת ובזמן הפנאי, ללמוד יחד, וכך לקבל כוחות רוחניים ומחזקים לכל השבוע, וגם להנחיל את המורשת מההורים לילדים. באופן כללי שבת היא זמן מיוחד, זמן שבו הטבע כולו עוצר ונותן לנו איזשהו זמן עם עצמנו, וצריך לנצל את זה, ולנסות להתחבר לעצמנו. מה זה אומר לנו? קודם כל, ברור שגם אדם שישן כל השבת, ולא חילל את השבת, הוא שמר את השבת, וגם הוא קיים את הדין של השבת, אם כי כמובן הצד היותר נכון של השבת הוא להבין מה זה אומר לנו, ולנסות להתחבר לצד הרוחני שלה. לגבי הפלאפון, השאלה נשאלת על הרבה דברים אחרים, כמו מחשב או כל מכשירי חשמל, שלא היו בעבר, ועוד דברים כאלו. צריך לדעת שהתורה נותנת לנו כללים (שאת העקרונות שלהם כתבנו למעלה, שזו מלאכה עם יצירה) מה נחשב למלאכה מהתורה, ולמה היא אסורה, לאחר מכן אנחנו מכניסים כל דבר בכללים האלו, להדליק את האור בשבת גם אם לא היה פעם, הרי שהיום להדליק את האור זה להבעיר אש בדיוק כמו פעם, רק שפעם היו מדליקים אש עם עצים, והיום מדליקים את המתכת שמפיקה אור בטמפרטורה גבוהה אם מעבירים דרכה חשמל. היצירה שהיתה פעם במלאכה זו, קיימת גם היום והיא זו שאסורה. ישנם גם דברים שחכמים הוסיפו, חכמים הבינו על כל מיני דברים שהם עלולים לפגוע בקדושת השבת, ובאווירה המיוחדת שלה, ולכן הם קבעו כללים נוספים שהותאמו במיוחד לכל דור ודור לקבוע דברים נוספים שאסורים, רוב דברים אלו התקבלו באופן מלא על ידי כל עם ישראל, ולכן גם התקבלו כחלק מצביון השבת. כמובן מבחינה פורמלית פלאפון הוא מוקצה בגלל שבכל פעולה בו יש סגירה של מעגלים חשמליים וכתיבה וכדו, דברים שדומים למלאכות גמורות מהתורה. אבל גם מבחינה מעשית ברור מדוע קיבלו כל עם ישראל את האיסור הזה (בלי עוררין), כיון שכפי שאת בוודאי יודעת כל ההתעסקות עם הקישורים של הטלפון המחשב והאינטרנט שהיום נהפכו לחלק מרכזי מהקשרים של בני האדם, גורמים לאנשים התעסקות רבה בכל מיני דברים שעלולים להסיח את דעתם מהמטרה המיוחדת של השבת, ויכול להוביל אותם לעסוק שוב בדברים שאיננו רוצים שיעסקו בשבת. הערה לסיום: באומות אחרות יש גם ימי חופש במהלך השבוע, כמו sunday חופשה של טיול משפחתי, וכדומה, בפועל הכוח של השבת היהודית הוא כח חזק, שהצליח לשמר את העם היהודי כמו שהוא, דווקא בגלל החוקים המיוחדים שהוגדרו לנו מהשמיים, והצביון המיוחד של השבת היהודית, עד שאמר אחד העם:  יותר ממה ששמרו ישראל על השבת שמרה השבת עליהם   וינוחו בו כל ישראל  בהצלחה, ומקווה שהועלתי(סליחה על האיחור) עקיבא akivamakshivim gmail.com